Document ID: 32009R0216

32009R0216
L 087/1
SLUŽBENI LIST EUROPSKE UNIJE
UREDBA (EZ) br. 216/2009 EUROPSKOG PARLAMENTA I VIJEĆA
od 11. ožujka 2009.
o podnošenju statističkih podataka o nominalnom ulovu država članica koje obavljaju ribolov u određenim područjima osim na području sjevernog Atlantika (preinačena)
(Tekst značajan za EGP)
EUROPSKI PARLAMENT I VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 285. stavak 1.,
uzimajući u obzir prijedlog Komisije,
djelujući u skladu s postupkom utvrđenim u članku 251. Ugovora (1),
budući da:
(1)
Uredba Vijeća (EZ) br. 2597/95 od 23. listopada 1995. o podnošenju statističkih podataka o nominalnom ulovu država članica koje obavljaju ribolov u određenim područjima osim u području sjevernog Atlantika (2) bitno je izmijenjena nekoliko puta (3). Budući da su potrebne daljnje izmjene, potrebno ju je radi jasnoće preinačiti.
(2)
Europska zajednica stekla je članstvo u Organizaciji za prehranu i poljoprivredu Ujedinjenih naroda (FAO).
(3)
Protokol zaključen između Vijeća Europske unije i Komisije Europskih zajednica predviđa da Komisija FAO-u dostavlja zatražene statističke podatke.
(4)
U skladu s načelom supsidijarnosti ciljevi predloženog djelovanja mogu se postići samo na temelju zakonskog akta Zajednice jer samo Komisija može koordinirati potrebno usklađivanje statističkih podataka na razini Zajednice, dok je prikupljanje statističkih podataka za ribarstvo i potrebna infrastruktura za obradu i praćenje pouzdanosti te statistike odgovornost, prije svega, država članica.
(5)
Nekoliko država članica zatražilo je dostavljanje podataka u različitom obliku ili na različitom mediju od navedenog u Prilogu V. (istovjetno upitnicima Statlant).
(6)
Mjere potrebne za provedbu ove Uredbe treba donijeti u skladu s Odlukom Vijeća 1999/468/EZ od 28. lipnja 1999. o utvrđivanju postupaka za izvršavanje provedbenih ovlasti dodijeljenih Komisiji (4).
(7)
Posebno bi Komisiju trebalo ovlastiti za prilagođavanje popisa statističkih ribolovnih područja, ili njihovih podzona, i vrsta. Budući da su te mjere općenitog opsega i namijenjene su izmjenama elemenata ove Uredbe koji nisu ključni, potrebno ih je donijeti u skladu s regulatornim postupkom s kontrolom iz članka 5.a Odluke 1999/468/EZ,
DONIJELI SU OVU UREDBU:
Članak 1.
Svaka država članica Komisiji dostavlja podatke o nominalnim ulovima plovila koja su registrirana u toj državi članici ili plove pod njezinom zastavom i obavljaju ribolov u određenim područjima osim u područjima sjevernog Atlantika, uzimajući u obzir Uredbu Vijeća (Euratom, EEZ) br. 1588/90 od 11. lipnja 1990. o prijenosu povjerljivih statističkih podataka Statističkom uredu Europskih zajednica (5).
Podaci o nominalnom ulovu uključuju sve proizvode ribarstva istovarene ili pretovarene na moru bez obzira u kojem obliku, ali isključuju količine koje se nakon ulova bacaju u more, konzumiraju na plovilu ili se koriste kao mamci na plovilu. Podaci se evidentiraju u iznosu najbliže tone žive vage koji se dobije na temelju podataka kod istovara ili pretovara.
Članak 2.
1. Podaci, koji se dostavljaju, odnose se na nominalne ulove u svakom većem ribolovnom području i njegovim podzonama, kako je navedeno u Prilogu I., opisano u Prilogu II. i prikazano u Prilogu III. Za svako veće ribolovno područje u Prilogu IV. su navedene vrste za koje se zahtijevaju podaci.
2. Podaci za svaku kalendarsku godinu podnose se u roku od šest mjeseci od završetka godine.
3. Ako plovila države članice iz članka 1. nisu lovila u većem ribolovnom području u kalendarskoj godini, država članica obavješćuje Komisiju u tom smislu. Međutim, ako je do ribolova došlo u većem ribolovnom području, podnošenje se zahtijeva samo za kombinacije vrsta/podzona za koje je ulov evidentiran u godišnjem razdoblju za podnošenje.
4. Podatke o manje važnim vrstama koje su ulovila plovila države članice ne treba pojedinačno navoditi u podnošenju, ali ih se može uključiti u agregirani oblik pod uvjetom da težina proizvoda ne premašuje 5 % ukupnog godišnjeg ulova u tom većem ribolovnom području.
5. Komisija može izmijeniti popise statističkih ribolovnih područja, ili njihovih podzona i vrsta.
Te mjere, namijenjene izmjenama elemenata ove Uredbe koji nisu ključni, usvajaju se u skladu s regulatornim postupkom s kontrolom iz članka 5. stavka 2.
Članak 3.
Osim ako je to odredbama donesenim na temelju zajedničke ribarstvene politike drugačije uvjetovano, dozvoljava se državi članici uporaba tehnika uzorkovanja za dobivanje podataka o ulovu za one dijelove flote za koje bi potpuna pokrivenost podatka uključivala prekomjernu primjenu upravnih postupaka. U izviješće koje se dostavlja u skladu s člankom 6. stavkom 1., država članica mora uključiti detalje o postupcima uzorkovanja zajedno s detaljima o udjelu ukupnih podataka koji su dobivenih pomoću takvih tehnika.
Članak 4.
Države članice ispunjavaju svoje obveze u skladu s člancima 1. i 2. dostavljanjem podataka na magnetnom mediju, čiji je format zadan u Prilogu V.
Države članice mogu dostavljati podatke u formatu koji je detaljno opisan u Prilogu VI.
Uz prethodu suglasnost Komisije, države članice mogu dostavljati podatke u drugačijem obliku ili na drugačijem mediju.
Članak 5.
1. Komisiji pomaže Stalni odbor za poljoprivrednu statistiku, uspostavljen Odlukom Vijeća 72/279/EEZ (6), dalje u tekstu „Odbor”.
2. Kod upućivanja na ovaj stavak primjenjuje se članak 5.a stavci 1. do 4. i članak 7. Odluke 1999/468/EZ, vodeći pritom računa o odredbama njezinog članka 8.
Članak 6.
1. Države članice trebaju dostaviti do 14. studenoga 1996. godine Komisiji detaljno izviješće u kome opisuju kako su došle do podataka o ulovu i navode stupanj reprezentativnosti i pouzdanosti tih podataka. Komisija sastavlja sažetak tih izviješća za raspravu u okviru nadležne Radne skupine Odbora.
2. Države članice obavješćuju Komisiju o svim preinakama podataka iz stavka 1. u roku od tri mjeseca od njihovog uvođenja.
3. Metodološka izvješća, raspoloživost podataka i pouzdanost podataka iz stavka 1. i druga relevantna pitanja vezana uz primjenu ove Uredbe pregledavaju se jednom godišnje u okviru nadležne Radne skupine Odbora.
Članak 7.
1. Ovime se stavlja izvan snage Uredba (EZ) br. 2597/95.
2. Upućivanje na Uredbu stavljenu izvan snage smatraju se upućivanjima na ovu Uredbu i čitaju se u skladu s korelacijskom tablicom iz Priloga VIII.
Članak 8.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Strasbourgu 11. ožujka 2009.

Labels: 18
15
6
20